**P O S L O V N I K**

**POSTOPKA IZBORA PREDSTAVNIKOV NEVLADNIH ORGANIZACIJ V RAZVOJNI SVET PRIMORSKO-NOTRANJSKE REGIJE**

**1. člen**

**(uvodne določbe)**

(1) Ta poslovnik ureja postopek izbora kandidatov in kandidatk za predstavnike in predstavnice nevladnih organizacij (v nadaljevanju predstavnik NVO) iz Primorsko-notranjske regije v razvojni svet regije Primorsko-notranjske (RSR) v skladu z 11. členom Zakona o spodbujanju skladnega regionalnega razvoja (ZSRR-2).

(2) Postopek izbora predstavnikov NVO iz prejšnjega odstavka vodi Zveza društev Mladinski center Postojna kot Regijsko stičišče nevladnih organizacij Primorsko-notranjske regije BOREO (v nadaljevanju koordinator).

(3) V primeru, da je ta poslovnik v kakšnem delu v nasprotju z odlokom o ustanovitvi razvojnega sveta Primorsko-notranjske regije , velja slednji odlok o ustanovitvi.

(4) Postopek izbora predstavnikov NVO se vodi po načelih javnosti, preglednosti in enakopravnosti med nevladnimi organizacijami.

**2.člen**

**(poziv)**

(1) Postopek izbora predstavnikov NVO se prične s pozivom koordinatorja nevladnim organizacijam iz Primorsko-notranjske regije .

(2) Poziv iz prejšnjega odstavka vsebuje najmanj:

* poziv nevladnim organizacijam, da sodelujejo v postopku izbora kandidatov in oz. ali kot predlagatelji kandidatov ali kandidatk za predstavnike NVO (v nadaljevanju kandidat);
* obrazec za sodelovanje v postopku izbora in oz. ali za predlaganje kandidatov;
* datum, do katerega se zbirajo predlogi za kandidate, ki ne sme biti pred potekom 8 dni od objave poziva;
* naslovne podatke za pošiljanje predlogov za kandidate (poštni naslov, elektronski naslov in uradne ure za osebno vročitev pri koordinatorju);
* obvestilo nevladnim organizacijam, da lahko sodelujejo v komisiji, ki vodi postopek izbora predstavnika NVO v skladu s tem poslovnikom (v nadaljevanju komisija),
* navedbo, da mora imeti NVO sedež na enemu od območij, ki ga pokriva upravna Cerknica, Ilirska Bistrica ali Postojna, da lahko sodeluje v postopku in/ali predlaga kandidata, ki bi zastopal območje te upravne enote oz. skupine upravnih enot;
* navedbo, da lahko vsaka NVO v postopku predlaga največ enega (1) kandidata,
* navedbo, da je ista oseba lahko kandidat za samo eno (1) posamezno območje, ki ga sestavlja upravna enota oziroma skupna upravnih enot v skladu s tem poslovnikom;
* navedbo, da se izbira tri (3) kandidate za predstavnike NVO, in sicer:
  + enega (1) predstavnika za območje UE Cerknica,
  + enega (1) predstavnika za območje UE Ilirska Bistrica,
  + enega (1) predstavnika za območje UE Postojna;
* navedbo, da bodo izbrani kandidati postali predstavniki nevladnih organizacij v RSR.
* navedbo o načinu izbora treh (3) predstavnikov NVO, ki je v skladu s tem poslovnikom.

(3) Koordinator o pozivu obvesti nevladne organizacije in njihova združenja s sedežem v upravnih enotah iz poziva preko objave na svoji spletni strani in preko svojih elektronskih novic (e-pošte).

(4) Koordinator posreduje poziv s prošnjo po objavi občinam iz območja upravnih enot iz poziva za objavo na njihovih spletnih straneh in glasilih ter regionalni razvojni agenciji. Poziv se s prošnjo po posredovanju NVO posreduje tudi nacionalnim združenjem in mrežam NVO.

(5) Ob izdaji poziva koordinator imenuje vodjo postopka izbora in dva člana komisije. Vodja postopka je zadolžen za vodenje postopka izbora v skladu s tem poslovnikom. Člani komisije so lahko tudi osebe, pooblaščene za predstavljanje NVO, ki imajo pravico sodelovanja v postopku, in ki so izrazile interes za sodelovanje v komisiji.

**3. člen**

**(obrazec za predlaganje kandidatov)**

(1) Obrazec za predlaganje kandidatov, ki je del poziva iz 2. člena tega poslovnika, obsega najmanj sledeče rubrike:

* osnovni podatki o nevladni organizaciji, ki kandidata predlaga (registrirano ime, poslovni naslov in kontaktni podatki za namene vodenja postopka izbora po tem poslovniku);
* navedbo upravne enote, na območju katere ima nevladna organizacija sedež in s tem območja, ki bi ga predlagani kandidat predstavljal;
* žig nevladne organizacije ali navedbo, da ta posluje brez žiga, in podpis zastopnika nevladne organizacije, ki kandidata predlaga;
* ime in priimek zastopnika, ki bo nevladno organizacijo zastopal v postopku izbora po tem poslovniku;
* ime in priimek kandidata za predstavnika NVO;
* kratka predstavitev kandidata;
* navedbo ali želi organizacija sodelovati v komisiji;
* pisno soglasje kandidata k predlogu.

(2) Na obrazcu za predlaganje kandidata se navede tudi sledeča pojasnila:

* da lahko sodelujejo samo nevladne organizacije, ki imajo sedež na enem od območij upravnih enot, navedenih v pozivu;
* da ni potrebno, da nevladno organizacijo v postopku izbora zastopa njej zakoniti zastopnik, temveč jo lahko zastopa tudi druga pooblaščena oseba;
* da je lahko zastopnik nevladne organizacije in kandidat, ista oseba;
* da kandidat ne more biti oseba, ki je funkcionar ali uradnik v državnem organu ali samoupravni lokalni skupnosti. Kandidat tudi ne more biti član komisije;
* da je ista oseba lahko kandidat za samo eno (1) posamezno območje, ki ga sestavlja upravna enota z 2. členom tega poslovnika;
* da mora imeti kandidat na dan kandidature stalno ali začasno prebivališče na enem od območij upravnih enot, navedenih v pozivu;
* da se bo domnevalo, da se je kandidat odpovedal kandidaturi, če ne bo prisoten na predstavitvi kandidatov, na kateri bo med prisotnimi kandidati prišlo do imenovanja s soglasjem po 7. členu tega poslovnika, razen če bo do začetka predstavitve vodji postopka sporočil, da zanj ta domneva ne velja.

**4. člen**

**(zbiranje predlogov za kandidate in sestava seznama kandidatov)**

(1) Kandidata za predstavnika NVO posameznega območja, ki ga sestavlja upravna enota v skladu z 2. členom, lahko predlaga vsaka nevladna organizacija, ki ima sedež na tem območju. Kandidat ne more biti oseba, ki je funkcionar ali uradnik v državnem organu ali samoupravni lokalni skupnosti, prav tako pa ne more biti član komisije. Ista oseba je lahko kandidat za samo eno (1) posamezno območje, ki ga sestavlja upravna enota v skladu z 2. členom tega poslovnika.

(2) Posamezna nevladna organizacija lahko predlaga zgolj enega (1) kandidata za predstavnika NVO.

(3) Koordinator zbira predloge za kandidate najmanj 8 dni od objave poziva in sicer po navadni pošti, elektronski pošti in v času uradnih ur z osebno vročitevijo pri koordinatorju v skladu s pogoji, navedenimi v pozivu.

(4) Po poteku roka za zbiranje predlogov za kandidate, koordinator pregleda prejete predloge in NVO, ki so upravičene predlagati kandidate in ki so oddale nepopolne predloge, pozove k dopolnitvi v roku treh (3) delovnih dni. Predloge, ki so jih posredovale osebe, ki nimajo te pravice, se zavrže. O zavrženju vloge koordinator pošlje pisno obvestilo.

(5) Po poteku roka za dopolnitev predloga iz prejšnjega odstavka, komisija odloči o popolnosti vseh dopolnjenih predlogov. Komisija zavrže nepopolne predloge, o čemer vodja postopka pisno obvesti NVO, ki je predlog poslala.

(6) Komisija na podlagi popolnih vlog oblikuje seznam kandidatov.

(7) Če je število kandidatov za posamezno območje, navedeno v pozivu, enako številu NVO predstavnikov za to območje, postane predstavnik NVO prijavljen kandidat. O tem vodja postopka izda sklep o imenovanju predstavnika ali predstavnikov NVO, s čemer se postopek izbora zaključi.

(8) Če število kandidatov za posamezno območje, navedenih v pozivu ni enako številu NVO predstavnikov za to območje, koordinator nadaljuje s postopkom izbora za to območje in objavi seznam kandidatov in seznam NVO, ki so za postopek izbora vnaprej izkazale interes.

(9) Kandidat se lahko kandidaturi do izdaje sklepa o izboru predstavnika NVO kadarkoli odpove.

**5. člen**

**(objava seznama kandidatov)**

(1) Koordinator objavi na svoji spletni strani seznam kandidatov za predstavnike NVO in območje upravnih enot, navedenih v pozivu, ki bi ga vsak kandidat predstavljal.

(2) Koordinator o objavi seznama kandidatov obvesti nevladne organizacije in njihova združenja s sedežem v upravnih enotah iz poziva preko objave na svoji spletni strani in preko svojih elektronskih novic (e-pošte).

(3) Koordinator ob objavi seznamov kandidatov določi in objavi tudi datum in kraj oz. način predstavitve kandidatov. Med objavo seznama kandidatov in predstavitvijo mora biti najmanj tri (3) dni.

**6. člen**

**(predstavitev kandidatov)**

(1) Predstavitev kandidatov se opravi z osebnimi predstavitvami kandidatov in vprašanji udeležencev. Organizirana bo spletna interaktivna predstavitev.

(2) Udeleženci predstavitve so kandidati in druga zainteresirana javnost.

**7. člen**

**(imenovanje s soglasjem)**

(1) Imenovanje s soglasjem se opravi na način, da vodja postopka po predstavitvi kandidatov omogoči razpravo o najprimernejših predstavnikih NVO. Po takšni razpravi pozove prisotne kandidate, da povedo, ali se kateri odpoveduje kandidaturi in na ta način doseže, da vsi ostali kandidati postanejo predstavniki NVO brez volitev.

(2) Vodja postopka lahko za namene spodbujanja imenovanja s soglasjem kandidatom omogoči medsebojno razpravo, pri kateri ni ostalih udeležencev predstavitve.

(3) Če pride do imenovanja s soglasjem med prisotnimi kandidati, se domneva, da so ostali kandidati odstopili od kandidature, razen če so vodji postopka do začetka predstavitve sporočili, da takšna domneva za njih ne velja.

(4) Če pride do imenovanja s soglasjem, izda vodja postopka sklep o imenovanju kandidatov za predstavnike NVO, s čemer se postopek izbora zaključi.

(5) Če vodja postopka oceni, da soglasja z imenovanjem ne bo možno doseči, lahko postopek imenovanja s soglasjem kadarkoli prekine in razpiše volitve po 8. členu tega poslovnika.

**8. člen**

**(razpis volitev)**

(1) Volitve se razpišejo z objavo razpisa volitev na spletni strani koordinatorja in z pisnim obvestilom vsem NVO, ki lahko glasujejo, in vsem kandidatom.

(2) Razpis volitev iz prvega odstavka tega člena vsebuje najmanj:

* poziv nevladnim organizacijam, da sodelujejo v postopku kot upravičenec za volitve (tiste NVO, ki so za sodelovanje v postopku izbora vnaprej izkazale interes z prijavo kot upravičenke ali pa so predlagale svojega kandidata);
* navedbo območij upravnih enot, na katerih morajo imeti nevladne organizacije sedež, da lahko glasujejo;
* obrazec za glasovanje o kandidatu;
* datum, do katerega je možno glasovati, ki ne sme biti pred potekom 8 dni od objave razpisa volitev;
* navedbo števila kandidatov za predstavnike NVO, ki se voli v vsakem od območij upravnih enot;
* naslovne podatke za pošiljanje glasov (poštni naslov, elektronski naslov in uradne ure za osebno vročitev pri koordinatorju).

**9. člen**

**(obrazec za glasovanje)**

(1) Obrazec za glasovanj obsega najmanj sledeče rubrike:

* osnovni podatki o nevladni organizaciji, ki glasuje (registrirano ime, poslovni sedež, kontakti podatki za namene vodenja postopka izbora po tem poslovniku);
* navedba območja upravne enote, na kateri ima nevladna organizacija sedež;
* žig nevladne organizacije ali navedbo, da ta posluje brez žiga, in podpis zastopnika nevladne organizacije, ki glasuje v imenu NVO;
* oštevilčen seznam kandidatov za predstavnike NVO z navedbo območja, ki bi ga vsak predstavljal.

(2) Na obrazec za glasovanje se navede tudi sledeča pojasnila:

* da lahko volijo samo nevladne organizacije, ki imajo sedež v enem od območij upravnih enot, navedenih v razpisu volitev in so za to vnaprej izkazale interes;
* da lahko nevladne organizacije iz prejšnje alineje volijo zgolj za kandidate iz območja posamezne skupine upravnih enot opredeljenih v 2. členu tega poslovnika,
* da je glasovnica neveljavna, v kolikor ne vsebuje žiga nevladne organizacije ali na obrazcu ni navedeno, da ta posluje brez žiga in če ta ne vsebuje podpisa zastopnika nevladne organizacije, ki glasuje v imenu NVO;
* da se lahko glasuje za največ enega kandidata iz območja upravne enote ali skupine upravnih enot, kje ima NVO sedež, sicer je glasovnica neveljavna.

(3) Obrazec za glasovanje se objavi na spletni strani koordinatorja.

**10. člen**

**(potek glasovanja)**

(1) Za kandidate lahko voli vsaka nevladna organizacija, ki ima sedež v enem od območij upravnih enot iz razpisa volitev in je vnaprej izrazila interes za sodelovanje v postopku in/ali je predlagala svojega kandidata.

(2) Koordinator zbira glasovnice po navadni pošti, po elektronski pošti ali osebno v skladu s pogoji, navedenimi v razpisu volitev.

(3) Glasuje se na način, da se na glasovnici jasno označi enega (1) kandidata za predstavnika NVO iz območja posamezne skupine upravnih enot opredeljenih v 2. členu tega poslovnika, kjer ima NVO sedež.

(4) Posamezna nevladna organizacija lahko odda zgolj eno (1) glasovnico.

(5) Po poteku roka za glasovanje komisija pregleda prejete glasovnice. Glasovnice, ki so jih oddale osebe, ki nimajo pravice glasovanja ali iz katerih ni razvidna jasna volja o glasovanju ali na kateri je preveliko število glasov ali so kako drugače nepopolne, se zavrže.

(6) Glede na število prejetih glasov so za predstavnika NVO izvoljeni:

* za predstavnika bo izbran en (1) iz območja posamezne upravne enote, ki med vsemi kandidati zbere/ta največje število glasov.

(7) V kolikor za kakšno območje ni predlagan noben kandidat, to območje nima predstavnika NVO. V tem primeru prosta mesta zasedejo preostali kandidati z najvišjim številom prejetih glasov in sicer do zasedbe vseh mest.

(8) O izvoljenih kandidatih izda vodja postopka sklep o imenovanju, s čimer se postopek izbora zaključi.

**11. člen**

**(objava rezultatov in obveščanje)**

(1) Koordinator ob izdaji sklepa o imenovanju predstavnikov NVO tega objavi na svoji spletni strani in ga pošlje vsem nevladnim organizacijam, ki so predlagale kandidate in vsem nevladnim organizacijam, ki so glasovale.

(2) Koordinator o imenovanju predstavnikov NVO obvesti nevladne organizacije in njihova združenja s sedežem v upravnih enotah iz poziva preko objave na svoji spletni strani in preko svojih elektronskih novic (e-pošta).

(3) Koordinator posreduje sklepe o imenovanju s prošnjo po objavi v glasilih in na spletnih straneh občinam iz območja upravnih enot iz poziva in regionalni razvojni agenciji. Obvestilo o imenovanih kandidatih se s prošnjo po posredovanju NVO posreduje tudi nacionalnim združenjem in mrežam NVO.

**12. člen**

**(nadomestni predstavnik)**

V kolikor izbrani kandidat za predstavnika NVO odstopi od tega položaja oziroma preneha biti predstavnik NVO iz kakšnega drugega razloga, ga nadomesti naslednji kandidat z najvišjim številom prejetih glasov in sicer do zasedbe vseh mest.

**13. člen**

**(veljavnost poslovnika)**

Ta poslovnik prične veljati z dnem objave na spletni strani koordinatorja.

Postojna, 4. 1. 2021